Da miljø- og fødevareminister Eva Kjer Hansen (V) på i et samråd tilbage i slutningen af januar redegjorde for sin fødevare- og landsbrugspakkes kvælstofudledning, var der ingen slinger i valsen.

»Den samlede fødevare- og landbrugspakke betyder, at der vil blive et grønt plus for miljøet. Pakken bidrager til at kvælstofudledningen vil blive reduceret med over 7.000 tons. Og derfor er der taget hånd om den merudledning som lempelse af de reducerede kvælstofnormer medfører«, fastslog ministeren.

Men i et nyt skriftlig svar fra ministeren fra mandag aften bekræfter ministeren indirekte, at kvælstofudledningen af landbrugspakken isoleret set - når man ikke medregner den såkaldte baselineeffekt - fører til øget kvælstoffudledning de følgende år. Baselineeffekten er den reducering af kvælstofudledningen, som ikke har direkte med fødevare- og landbrugspakken at gøre, men som ministeren hidtil har medregnet i sine svar.